Source: http://www.kremnica.sk/2011/10/18/vzn-496-2/
Timestamp: 2018-07-22 16:33:51+00:00
Document Index: 6319208

Matched Legal Cases: ['§6', '§29', '§11', '§26', '§29', '§2', '§29', '§29', '§108', '§2', '§29', '§4', '§29', '§108']

VZN 4/96 – MESTO KREMNICA
VZN 4/96
Všeobecne záväzné nariadenie mesta Kremnica č. 4/96 o schválení Dodatku č. 1 územného plánu sídelného útvaru Kremnica – Jazerný dvor. Mestské zastupiteľstvo v Kremnici podľa §6 zákona č. 369/1990 Zb. o obecnom zriadení a podľa §29 ods. 2 stavebného zákona č. 50/1976 Zb. v platnom znení vydáva pre správne územie mesta Kremnica toto všeobecne záväzné nariadenie
Uznesením Mestského zastupiteľstva v Kremnici č. /9604 zo dňa 1. apríla 1996 podľa §11ods. 3 písm. c) zákona č. 369/1990 Zb. o obecnom zriadení v platnom znení a podľa §26 ods. 2 stavebného zákona č. 50/1976 Zb. v platnom znení bol schválený Doplnok č. 1 územného plánu sídelného útvaru Kremnica – Jazerný dvor.
Doplnkom č. 1 územného plánu sídelného útvaru Kremnica – Jazerný dvor bola zmenená funkcia lokality Jazerný dvor. Podľa územného plánu sídelného útvaru Kremnica plochy – sektor 58, 59, 60, 61 a 62, boli určené pre rozvoj priemyslu, konkrétne Štátnej mincovne Kremnica. Funkcia uvedených sektorov podľa Doplnku č. 1 územného plánu sídelného útvaru Kremnica – Jazerný dvor sa mení takto:
a) sektor 58 – plocha pre rozvoj priemyslu – ELBY nemení sa
b) sektor 59 – plocha pre rozvoj priemyslu – Štátnej mincovne nemení sa
c) sektor 60 – plocha pre rozvoj zdravotníctva (psych. nemocnica)
d) sektor 61 – plocha pre rozvoj zdravotníctva (psych. nemocnice) a pre rozvoj bývania individuálnej bytovej výstavby (vrátane sociálnej individuálnej bytovej výstavby)
e) sektor 62 – plocha pre rozvoj individuálnej bytovej výstavby (vrátane sociálnej individuálnej bytovej výstavby)
1) Záväznou časťou Doplnku č. 1 územného plánu sídelného útvaru Kremnica – Jazerný dvor podľa §29 citovaného stavebného zákona je :
a) funkčné usporiadanie územia lokality Jazerný dvor, ako je uvedené v §2 tohoto všeobecne záväzného nariadenia
b) regulatívy funkčného a priestorového usporiadania územia lokality, vrátane limitov využitia územia podľa §29 ods. 1 citovaného stavebného zákona, ako sú uvedené v príl. č. 1 tohoto všeobecne záväzného nariadenia
c) menovitý zoznam verejnoprospešných stavieb na lokalite Jazerný dvor podľa §29 ods. 2 citovaného stavebného zákona, ako sú uvedené v príl. č. 2 tohoto všeobecne záväzného nariadenia
2) Ostatné časti Doplnku č. 1 územného plánu sídelného útvaru Kremnica – Jazerný dvor sú smerné.
Pre vymedzené verejnoprospešné stavby podľa priloženého menovitého zoznamu je možné právo ku pozemkom a stavbám obmedziť a pozemky a stavby vyvlastniť podľa ­ 29 ods. 2 a §108 ods. 2 stavebného zákona č. 50/1976 Zb. v platnom znení.
Schválený Doplnok č. 1 územného plánu sídelného útvaru Kremnica – Jazerný dvor na predmetnej lokalite v rozsahu určenom v §2 a 3 tohoto všeobecne záväzného nariadenia je podľa §29 ods. 3 citovaného stavebného zákona záväzným, alebo smerným podkladom :
a) pre územné rozhodovanie
b) pre spracovanie prípravnej a projektovej dokumentácie stavieb
c) pri prevodoch nehnuteľností
d) pre usmerňovanie ekonomickej činnosti podľa §4 ods. 3 písm. d citovaného zákona o obecnom zriadení.
Schválený Doplnok č. 1 územného plánu sídelného útvaru Kremnica – Jazerný dvor vrátane tohoto všeobecne záväzného nariadenia a uznesenia Mestského zastupiteľstva č. 28/9604 zo dňa 1.4.1996 o schválení predmetného doplnku s vymedzením jeho záväznej časti je uložený :
1) na Mestskom úrade v Kremnici – oddelenie výstavby a rozv. mesta
2) na Obvodnom úrade životného prostredia v Kremnici
Všeobecne záväzné nariadenie Mestského zastupiteľstva v Kremnici o schválení Doplnku č. 1 územného plánu sídelného útvaru Kremnica – Jazerný dvor a o vyhlásení jeho záväznej časti nadobúda účinnosť po 15 dňoch od jeho zverejnenia, t.j. dňom 24.4.1996.
V Kremnici dňa 9.4.1996
Záväzné regulatívy funkčného a priestorového usporiadania územia lokality JAZERNÝ DVOR , vrátane limitov využitia územia.
Záväzné regulatívy funkčného a priestorového usporiadania územia lokality Jazerný dvor, vrátane limitov funkčného využitia územia sa územne vzťahujú na sektory 58 – 62 podľa doteraz platného Územného plánu sídelného útvaru Kremnica pôvodne určené pre rozvoj priemyslu s likvidáciou psychiatrickej nemocnice a nariadení poľnohospodárskej výroby.
Nové funkcie uvedených sektorov sú :
58 – plocha pre rozvoj priemyslu – ELBA – nemení sa
59 – plocha pre rozvoj priemyslu – Štátna mincovňa – nemení sa
60 – plocha pre rozvoj zdravotníctva – psychiatrická nemocnica
61 – plocha pre rozvoj zdravotníctva – psychiatrická nemocnica a pre rozvoj bývania – individuálnej bytovej výstavby, vrátane sociálnej individuálnej bytovej výstavby
62 – plocha pre rozvoj bývania – individuálnej bytovej výstavby, vrátane sociálnej individuálnej výstavby
Predmetné regulatívy a limity sa vecne vzťahujú na:
1. Zakázané činnosti
– ťažba stavebných materiálov
– poľnohospodárska (veľko)výroba
– podnikateľské činnosti obťažujúce obyvateľov nad prípustnú mieru hlukom, zápachom, prachom, vibráciami, žiarením, nadmernou spotrebou kyslíka, baktériologický, produkciou nežiadúcich chemických látok a prvkov
– činnosti pri ktorých sa používajú výbušniny, alebo iné životu nebezpečné materiály
– činnosti, ktoré nad prípustnú mieru poškodzujú obytné, pracovné alebo životné prostredie
– činnosti ohrozujúce výchovu detí a vzbudzujúce všeobecné pohoršenie
– výstavba bytových (nájomných ) domov
– výstavba a prevádzka provizórneho bývania.
2. Funkčné vymedzenie a využitie
V sektoroch 58 a 59 Elba a Štátna mincovňa výroba a s výrobou súvisiaci obchod a služby. V sektore 60 a čiastočne 61 zdravotníctvo – areál psychiatrickej nemocnice vrátane rekreačnorehabilitačných priestorov okolo vodnej plochy. V sektore 62 a čiastočne 61 s obytnou funkciou, individuálna bytová výstavba vrátane sociálnej individuálnej bytovej výstavby s pridomovými záhradkami s možnosťou drobnochovu domácich zvierat v súlade so štatútom mesta. Podnikateľské aktivity len také, ktoré sa dajú robiť doma bez negatívnych dôsledkov.
3. Prístup a komunikácie vrátane polohy objektov vzhľadom na komunikácie
Prístup zo štátnej cesty č.III/05079 miestnymi a účelovými prístupovými komunikáciami s regulovanou dopravou,s limitovanými rýchlosťami a obmedzenými prejazdami. Jestvujúce uličné – stavebné – čiary v sektoroch 58 až 60 treba zachovať. Možno ich preklenúťstavbami(zmenoustavieb), ktorých spodná hrana bude minimálne vo výške 4,2 m od chodníka, resp. upraveného terénu – pri zachovaní jestvujúcej zelene.
V sektoroch 62 a čiastočne 61 s obytnou funkciou uličné – stavebné čiary musia byť v súlade s vyhláškou č. 83/1976 Zb. o všeobecných technických požiadavkách na výstavbu v platnom znení a tiež v súlade s vyhláškou č. 35/84 Zb. v znení vyhlášky č. 425/1990 Zb. ktorou sa vykonáva zákon o pozemných komunikáciách.
4. Pozemok, koeficient funkčného využitia, vrátane možného prekročenia a voľné priestranstva
V sektoroch 58 a 59 koeficient funkčného využitia (pomer úžitkovej plochy všetkých podlaží k ploche sektoru – pozemku) je stanovený min.0,7 s možnosťou prekročenia o 20 % t.j. 0,7 x 1,2 = 0,84 – 0,85. Pre prípadné ďalšie investičné zámery vypracované zastavovacie a objemové štúdie musia byť v súlade s týmto koeficientom. Voľných priestranstiev na pozemku sa uvažuje celkom 60 %. Zastavaná plocha pozemkov cca 40 %.
V sektore 60 a čiastočne 61 – psychiatrickej nemocnice koeficient funkčného využitia je stanovený min. 0,46 s možnosťou prekročenia o 60 % – 0,46 x 1,6 = 0,74 -0,75. Voľných priestranstiev sa uvažuje min.65 %. Zastavaná plocha pozemku 35 %.
V sektore 62 a čiastočne 61 – individuálnej bytovej výstavby koeficient funkčného využitia je stanovený min. 0,7 s možnosťou prekročenia o 20 % – 0,7 x 1,2 = 0,84 – 0,85. Voľných priestranstiev sa uvažuje 70 % – zastavaná plocha do 30 % pozemku.
5. Napojenie na inžinierske siete
Všetky nové a rekonštruované objekty (vo všetkých sektoroch) musia byť vybavené technickým zariadením budov – ústredným kúrením, zdravotnotechnickým vybavením, napojené na vodu a kanalizáciu, elektrinu a plyn v súlade s vyhláškou č. 83/1976 Zb. o všeobecných technických požiadavkách na výstavbu v platnom znení a v súlade s STN.
Všetky nové a rekonštruované objekty v sektoroch 58 – 61 musia vyhovovať aj vyhláške č. 297/94 Z.z. o stavebnotechnických požiadavkách na stavby a technickým podmienkam zariadení vzhľadom na požiadavky civilnej ochrany.
6. Poloha objektov vzhľadom na susedné nehnuteľnosti (objekty a pozemky)
Odstupy budov nových, rekonštruovaných musia vyhovovať požiadavkám:
– protipožiarnej bezpečnosti
– oslnenia a osvetlenia podľa STN
– pri bytovej výstavbe – individuálnej bytovej výstavbe aj vyhláške č. 83/1976 Zb o všeobecných technických požiadavkách na výstavbu v platnom znení
7. Architektonické podmienky vrátane výšky objektov
V sektoroch 58 a 59 (Elba a Štátna mincovňa) nové a rekonštruované objekty so šikmou strechou (hoci miernou) vzhľadom na miestne klimatické podmienky a charakter krajiny. Tvrdá krytina, alebo bonský šindeľ. Materiál a farby priečelia – jednotné v príslušnom sektore – musia byť odsúhlasené mestským architektom a príslušným orgánom štátnej stavebnej správy. Výška objektov – rímsy max. 6 m.
V sektore 60 a čiastočne 61 – v areáli psychiatrickej nemocnice platia tie isté podmienky s tým, že nadstavby sú možné len úpravou podkroví. Polyfunkčné novostavby do 3 nadzemných podlaží + podkrovie tak, aby bol dodržaný koeficient využitia územia. Na voľnom priestranstve sadové – parkové úpravy – udržiavať jestvujúcu zeleň a dopĺňať novú.
V sektore 62 a čiastočne 61 – na plochách určených pre individuálnu bytovú výstavbu vrátane sociálnej bytovej výstavby výška objektov max. 2 nadzemné podlažia + obytné podkrovie. Plochy bytov podľa kategórie B IV – VI v súlade s STN. Aspoň jedna garáž v objekte. Na pozemkoch môžu byť umiestnené garáže a drobné stavby, ktoré plnia doplnkovú funkciu k rodinným domom pokiaľ tieto funkcie nemôžu byť riešené priamo v rodinných domoch. Ostatné čo sa týka striech, krytiny, materiálu a farby priečelia platia rovnaké architektonické podmienky ako sú vyššie uvedené.
Tuhý priemyselný a komunálny odpad musí byť nerušivým spôsobom odvážaný vrátane jeho separovaných zložiek.
8. Garáže, parkoviská, odstavné plochy
Pre podnikateľské aktivity uvažovať 1 parkovacie miesto na 60m2. Pre administratívne priestory uvažovať 1 parkovacie miesto 40m2. Pre obchodné priestory uvažovať 1 parkovacie miesto na 25 m2. Pre obytné objekty – rodinné domy s výnimkou sociálneho bývania uvažovať 1-garáž na 1 byt v objekte rodinných domov alebo na pozemku rodinného domu 1 parkovacie miesto na komunikácii pred rodinným domom.
Menovitý zoznam verejnoprospešných stavieb podľa doplnku č. 1 ÚPN SÚ Kremnica – Jazerný dvor
Na lokalite Jazerný dvor v Kremnici sú uvažované tieto verejnoprospešné stavby:
A) Vyššia občianska vybavenosť.
Rozšírenie areálu psychiatrickej nemocnice
B) Technická infraštruktúra
1. Miestne obslužné komunikácie
2. Prípojka pre zásobovanie elektrickou energiou
3. Telefónna prípojka a rozvody
4. Prípojka pre zásobovanie vodou a rozvody vody
5. Kanalizácia a čistiareň odpadových vôd
6. Ochranné rigoly prívalových povrchových vôd
Uvedené verejnoprospešné stavby – ich rozsah trasy, objekty a zariadenia – ich poloha vo vzťahu k jednotlivým parcelám katastra nehnuteľnosti na lokalite budú upresnené pri výberoch stavenísk, v prípravnej a projektovej dokumentácii pred realizáciou.
U vymedzených verejnoprospešných stavieb je možné právo k pozemkom a stavbám obmedziť a pozemky a stavby vyvlastniť podľa §29 ods. 2 a §108 ods. 2 stavebného zákona č. 50/1976 Zb. v platnom znení.